נגני הלובר

נגני הלובר (בצרפתית: Les Musiciens du Louvre) הוא אנסמבל מוזיקלי צרפתי בעל שם עולמי, שנוסד בשנת 1982 על ידי המנצח מארק מינקובסקי. האנסמבל מתמחה בביצוע מוזיקה מתקופות הבארוק, הקלאסיקה והרומנטיקה תוך שימוש בכלים אותנטיים. הם ידועים בפרשנויות רעננות ליצירות מאת באך, הנדל, מוצרט, גלוק וברליוז.

 היסטוריה 
בראשית דרכו שכן ההרכב במוזיאון הלובר שבפריז, אך החל משנת 1996 הוא פועל ממנזר המינימים שבגרנובל. עיתון הגרדיאן הבריטי רואה בו את אחת התזמורות הטובות בעולם.

בשנת 1987 האנסמבל רכש מוניטין בינלאומי כאחד מהרכבי הבארוק והמוזיקה הקלאסית הטובים ביותר. הוא גם ביצע גיחות מוצלחות ליצירותיהם של אופנבך, ברליוז וביזה. 

בשנת 1992 חנך ההרכב את פסטיבל מוזיקת הבארוק בארמון ורסאי עם האופרה "ארמידה" מאת גלוק, ולאחר מכן בשנת 1993 השתתף בחנוכת האופרה נובל בליון עם היצירה "פאתון" מאת לולי. בשנת 1993 הוא אף זכה בפרס גרמופון להקלטה הקולית הטובה ביותר של מוזיקת בארוק, עבור הקלטת היצירה "סן ג'ובאני בטיסטה" מאת סטרדלה. עם מעברו לגרנובל בשנת 1996, הוא התמזג עם האנסמבל האינסטרומנטלי של גרנובל.

בשנת 1999 שיתף האנסמבל פעולה עם הצלם ויליאם קליין ביצירה "משיח"  – מופע קולנועי של האורטוריה המפורסמת מאת הנדל, בליווי תצלומים וקטעי וידאו שצולמו או נערכו על ידי הבמאי.

בשנת 2004, עם פתיחתו המחודשת של בית התרבות של גרנובל, הקימו נגני הלובר "סדנת יצירה". בשנת 2005 הם היו ההרכב הצרפתי הראשון שהוזמן לנגן בפסטיבל זלצבורג.

בשנת 2005 החליט מארק מינקובסקי להקים את "סדנת נגני הלובר", סדנה שמטרתה להגביר את השותפות עם אמנים ואנשי תרבות אזוריים ולהנגיש את קונצרטי התזמורת לציבור הרחב באמצעות פרויקטים של הוראה וחינוך, במיוחד עבור צעירים.

 פעילות 
נגני הלובר תומכים בחידוש מוזיקת הבארוק בצרפת ובאופן כללי בשימוש בכלים תקופתיים ובסגנון תקופתי. הפרויקט של נגני הלובר מציע הערכה מחודשת, הדרגתית ולירית, ממוזיקת בארוק ועד מוזיקה מודרנית, ותכנון תוכניות הכוללות יצירות מסוימות שהוזנחו מסיבות לא מוצדקות או מעורפלות. פרויקט זה הופך את האנסמבל לאחת מקבוצות המוזיקה המפותחות, היצירתיות והמקוריות ביותר בעולם.

ההרכב ידוע גם בגילוי מחדש של יצירות מאת הנדל  – תרומתו לרפרטואר ההנדלי מוכרת כאחת החשובות בעולם – הנרי פרסל וז'אן-פיליפ ראמו, כמו גם היידן ומוצרט, אם לציין את החשובים שבהם. נתיב זה הוביל באופן טבעי לרפרטוארים מאוחרים יותר ויותר, תוך מתן עדיפות למוזיקה צרפתית מהמאה ה-19. האנסמבל השתתף בפרויקטים סביב ברליוז (כמו "הסימפוניה הפנטסטית", "לילות קיץ" ו"הרולד באיטליה") וז'אק אופנבך בפרט ("הלנה היפה", "הדוכסית הגדולה מגרולשטיין"), אך גם סביב ז'ורז' ביזה ("כרמן" והמוזיקה מתוך "הנערה מארל") וגבריאל פורה (מוזיקה לתיאטרון). עונת 2008 - 2009 כללה גם מלחינים מאוחרים אף יותר כמו וגנר, פיוטר איליץ' צ'ייקובסקי וסטרווינסקי.

האופרה תפסה במהירות תפקיד מרכזי ברפרטואר התזמורת כבר מיום היווסדה – הם זכו לשבחי המבקרים על הפקותיהם ליצירות של מונטוורדי ("הכתרת פופיאה" בשנת 2000 בפסטיבל אקס-אן-פרובאנס), גלוק ("ארמידה" ב-1992), ומוצרט ("חליל הקסם" בטריאנלה של הרוהר, "החטיפה מן ההרמון" בפסטיבל אקס-אן-פרובאנס, ו"מיטרידאטה" ב-2005 בהופעתם הראשונה בפסטיבל זלצבורג). אך מעל לכל בולטות הפקותיהם ל"איפיגניה בטאוריס" מאת גלוק באופרה של פריז, "כרמן" מאת ביזה (מאי 2007), "הפיות" מאת וגנר (מרץ 2009) בתיאטרון שאטלה ו"נישואי פיגארו" מאת מוצרט בתיאטרון שאנז אליזה. ההרכב סייר גם במזרח אירופה, אסיה, צפון אמריקה, דרום אמריקה ובשנת 2009 גם ביפן.
קישורים חיצוניים



קטגוריה:מבצעים בכלים אותנטיים
קטגוריה:הרכבים בכלים אותנטיים
קטגוריה:תזמורות צרפתיות
קטגוריה:ביצוע אותנטי
קטגוריה:גרנובל